Solidariteit wil afleggings by ArcelorMittal keerArgieffoto (Foto: MEIBC, Facebook) Die vakbond Solidariteit het Woensdag bevestig dat hy ŉ artikel 189A-afleggingskennisgewing van Afrika se grootste staalverskaffer, ArcelorMittal Suid-Afrika (AMSA) ontvang het. Dit volg nadat Wim de Klerk, hoof uitvoerende beampte van AMSA, laat Dinsdagmiddag in ŉ verklaring aangekondig het dat AMSA weens die geweldige druk in die staalbedryf en die laer vraag na staal, kostebesparingsmaatreëls gaan implementeer asook strukturele veranderings gaan aanbring wat moontlik tot afleggings kan lei. Volgens Solidariteit het De Klerk aangevoer dat dit te vroeg is om uitsluitsel te gee oor hoeveel werknemers deur die afleggings geraak gaan word, maar dit is moontlik dat meer as 50 poste in die slag kan bly. Solidariteit verwag dat die impak groot gaan wees. Volgens Marius Croucamp, adjunkhoofsekretaris van Solidariteit se metaal- en ingenieursbedryf, is ArcelorMittal die rugsteun van alle indiensneming in die Vaaldriehoek (66%), Newcastle(66%) en Saldanha (25%). Croucamp voer aan dat die vakbond in ernstige gesprekke met ArcelorMittal gaan tree om alternatiewe oplossings te bespreek sodat afleggings as die laaste uitweg oorweeg sal word. “Ons sal alles in ons vermoë doen om die moontlike afleggings by AMSA af te weer,” het Croucamp gesê. Croucamp het gesê Solidariteit is aktief betrokke in die staalbedryf en poog om deur middel van hul “Steun Ons Staal”-veldtog die impak van die ekonomiese druk op werknemers te versag. “Ons gaan saam met AMSA werk om die volhoubaarheid van die maatskappy te verseker.”